जिस तरह पन्नों पर गुलज़ार साहब अपने शब्दों को पिरोते हैं उसी तरह उनके शब्दों को आवाज़ में पिरोने वाला एक शख़्स है,जिसे अगर मखमली आवाज़ का शहरयार कहा जाए तो कोई अतिशयोक्ति न होगी। वैसे तो गु्लज़ार साहब के गानों की खासियत हीं ऐसी होती है कि उसे अगर हम-आप भी गुनगुना लें तो गाने का जायका,गाने का असर जस का तस रहता है। "तुम गए, सब गया, कोई अपनी हीं मिट्टी तले दब गया" -इस गाने का दर्द महसूस करने के लिए बस एक भावुक दिल की जरूरत है। दिल होगा तो दर्द किसी न किसी रास्ते उसमें उतर हीं जाएगा। लेकिन कुछ आवाज़ें ऐसी होती हैं जो कब्र में आखिरी कील की तरह काम करती हैं, फिर चाहे कोई इंसान कितना भी संगदिल क्यों न हो, उस आवाज़ की चोट से फूट हीं पड़ता है। ऐसी हीं आवाज़ के मालिक हैं "जगजीत सिंह" साहब। "गज़लजीत" जगजीत सिंह जी के बारे में मैं पहले भी बहुत कुछ कह चुका हूँ, इसलिए इस बार सीधे हीं आज की गज़ल की ओर रूख करता हूँ। १९९९ में गुलज़ार और जगजीत सिंह पहली बार एक साथ आए थे और इनके साथ ने हमें जो एलबम दिया, उसका नाम था "मरासिम: Memories woven in melody" यानी कि "रिश्ते: सुरों में बुनी यादें" । नाम से हीं ज़ाहिर है कि गुलज़ार साहब बीती यादों का हवाला देकर अपने दिल की दास्तां सुना रहे हैं। इस एलबम और जगजीत सिंह के बारे में गुलज़ार साहब कहते हैं :